ΓΡΑΠΤΗ ΕΡΩΤΗΣΗ E-2273/97 υποβολή: Susan Waddington (PSE) προς την Επιτροπή (2 Iουλίου 1997)

Θέμα: Μεταφορά και αποθήκευση πυρηνικών αποβλήτων

Μετά τις πρόσφατες διαδηλώσεις κατά της μεταφοράς και αποθήκευσης πυρηνικών αποβλήτων στη Γερμανία, η Επιτροπή πρέπει πλέον να γνωρίζει τις εντεινόμενες ανησυχίες του κόσμου γύρω από τη δραστηριότητα αυτή σ' όλα τα κράτη μέλη.

Έχοντας υπόψη τα ανωτέρω είναι πεπεισμένη η Επιτροπή ότι η μεταφορά αυτή και η αποθήκευση είναι ασφαλής, ότι δεν απειλεί τη δημόσια υγεία και ότι ανταποκρίνεται πλήρως στις απαιτήσεις της ευρωπαϊκής νομοθεσίας και στην πολιτική που εφαρμόζεται στο πλαίσιο των Συνθηκών της ΕΕ και της ΕΚΑΕ;

Κοινή απάντηση του κ. Bjerregaard εξ ονόματος της Επιτροπής στις γραπτές ερωτήσεις E-2273/97 και E-2274/97 (4 Σεπτεμβρίου 1997)

Η μεταφορά ραδιενεργών αποβλήτων καλύπτεται από την οδηγία 94/55/ΕΚ του Συμβουλίου της 21ης Νοεμβρίου 1994 σχετικά με την προσέγγιση των νομοθεσιών των κρατών μελών σχετικά με τις οδικές μεταφορές επικίνδυνων εμπορευμάτων ((ΕΕ L 319 12.12.1994 )) καθώς και από την οδηγία 96/49/ΕΚ του Συμβουλίου για την προσέγγιση των νομοθεσιών των κρατών μελών σχετικά με τις σιδηροδρομικές μεταφορές επικίνδυνων εμπορευμάτων ((ΕΕ L 235 17.9.1996 )). Στις εν λόγω οδηγίες λαμβάνονται πλήρως υπόψη οι κανονισμοί του 1995 του διεθνούς οργανισμού ατομικής ενέργειας (ΔΟΑΕ) όσον αφορά την ασφαλή μεταφορά ραδιενεργών υλικών. Τα κράτη μέλη όφειλαν να είχαν εφαρμόσει, έως την 1η Ιανουαρίου 1997, τις νομοθετικές, κανονιστικές και διοικητικές διατάξεις που είναι απαραίτητες για τη συμμόρφωση με τις εν λόγω οδηγίες. Σύμφωνα με την παραπάνω νομοθεσία σχετικά με τις μεταφορές, τα κράτη μέλη δύνανται κατ' εξαίρεση να επιτρέπουν την μεταφορά επικίνδυνων εμπορευμάτων με οχήματα που ανήκουν ή βρίσκονται στην αρμοδιότητα των ενόπλων δυνάμεων.

Tο σύνολο των πρακτικών που ενέχουν τον κίνδυνο ιοντίζουσας ακτινοβολίας, συμπεριλαμβανομένης της αποθήκευσης και της μεταφοράς ραδιενεργών ουσιών, πρέπει να συμμορφούται με τα βασικά πρότυπα ασφάλειας για την προστασία της υγείας των εργαζομένων και του κοινού. Τα πρότυπα αυτά καθορίστηκαν αρχικά με οδηγία του Συμβουλίου, τον Φεβρουάριο 1959, και έχουν έκτοτε αναθεωρηθεί περισσότερες φορές ((Η πρόσφατη αναθεώρηση των βασικών προτύπων ασφαλείας περιέχεται στην οδηγία 96/29/Ευρατόμ της 13.5.1996. Οι διατάξεις της εν λόγω οδηγίας πρέπει να τεθούν σε ισχύ έως την 13.5.2000 - ΕΕ L 149 29.6.1996 )). Σύμφωνα με τις διατάξεις των ισχυουσών οδηγιών απαιτείται από τα κράτη μέλη η καθιέρωση συστήματος επιθεωρήσεων για τον έλεγχο της συμμόρφωσης με τα εν λόγω πρότυπα.

Η κοινοτική αυτή νομοθεσία που καθιερώνεται στο κεφάλαιο ΙΙΙ, «Υγεία και ασφάλεια», της συνθήκης Ευρατόμ, καλύπτει ραδιενεργά υλικά που ανήκουν ή βρίσκονται υπό την αρμοδιότητα των ενόπλων δυνάμεων, ιδίως όταν οι συναφείς δραστηριότητες έχουν επιπτώσεις στην έκθεση του κοινού προς την ακτινοβολία.

Τον Σεπτέμβριο του 1997 θα υπάρξει, σε διεθνές επίπεδο, επίσημη διαπραγμάτευση νέας κοινής σύμβασης σχετικά με την ασφάλεια της διαχείρισης αναλωμένων καυσίμων και με την ασφάλεια διαχείρισης ραδιενεργών αποβλήτων. Αναμένεται να υποβληθεί προς υπογραφή κατά τη γενική διάσκεψη του ΔΟΑΕ και να τεθεί σε ισχύ μόλις επικυρωθεί από ικανό αριθμό κρατών. Τούτο θα συμβάλει στη διασφάλιση ικανοποιητικού επιπέδου ασφάλειας όσον αφορά τις πρακτικές διαχείρισης ραδιενεργών αποβλήτων παγκοσμίως. Αναμένεται ότι η κοινή σύμβαση θα καλύψει τη διαχείριση αναλωμένων καυσίμων ή ραδιενεργών αποβλήτων από στρατιωτικά ή αμυντικά προγράμματα έπειτα από τη μόνιμη μεταβίβαση των εν λόγω υλικών στην αρμοδιότητα πολιτικών προγραμμάτων και την αποκλειστική διαχείριση στο πλαίσιό τους.